In Nagorny Karabakh, young people seek their own path towards peace | Alerte internationale
Credit: International Alert 144 Walnford Road, Allentown, NJ 08501 (MLS #22001952) :: The MEEHAN Group of RE/MAX New Beginnings Realty
MLS #: 22001952 Beskerm jou identiteit teen gesiglose individue - Jou Geld | Solidariteit WêreldJou Geld | Solidariteit Wêreld
Tuis › 2016-wenke › Beskerm jou identiteit teen gesiglose individue
Beskerm jou identiteit teen gesiglose individue
Vrydag, Oktober 21st, 2016
Al ooit ŉ e-pos van die Verenigde Nasies ontvang wat jou surplusfondse aanbied? Of het J. Edgar Hoover, hoof van die FBI (wat in 1972 oorlede is) jou verwittig dat hy geld opgespoor het wat aan jou behoort? Is jy al ooit ingelig dat jy die Britse lotery gewen het alhoewel jy nooit ŉ kaartjie gekoop het nie? Dit is net ŉ paar voorbeelde van strikroof (“phishing”), en hoe belaglik dit ook mag voorkom, het baie mense al in hierdie strik geval.
Strikrowers is op soek na een ding – jou identiteit en finansiële inligting om jou van jou geld te beroof deur direkte toegang tot jou bankrekening, of erger, deur jou identiteit te steel en jou met ongekende skuld te laat wat nie omgekeer kan word nie.
Dit word beraam dat meer as 100 miljard “spam” e-posse elke dag gestuur word, en meer as die helfte van alle Internet-gebruikers ontvang ten minste een strikroof e-pos per dag. Die beraamde koste van strikroof aan besighede wêreldwyd is ongeveer 98 Amerikaanse dollar per jaar.
Daar is twee tipes strikrowery – spies-strikrowery (“spear-phishing”) en massa-strikrowery (“mass phishing”). Met massa-strikrowery word e-posse aan miljoene ontvangers gestuur. Ongeveer 3% daarvan word oopgemaak. ŉ Slagoffer van massa-strikrowery laat ŉ strikrower gemiddeld R18 000 ontvang. Spies-strikrowery teiken ŉ bate met hoë waarde en sal ŉ strikrower ongeveer R630 000 in die sak bring. Hierdie bedrae kan verskil afhangende van die sofistikasie van die strikroofslenter.
Hoe behaal strikroofslenters sukses?
Strikrowers maak gebruik van twee hooftegnieke wat op twee menslike reaksies staat maak: gierigheid en vrees.
As dit te goed klink om waar te wees, dan is dit heel moontlik. Strikrowers sal jou lok met ŉ belofte van geld of ander finansiële gewin. Die strik: voorsien jou persoonlike en bankrekeningbesonderhede en die geld of prys is joune. Hierdie een vang enigiemand wat toelaat dat gierigheid gesonde verstand oorheers.
Die ander strategie wat strikrowers gebruik, is vrees. Al ooit ŉ e-pos van ŉ bank of handelaar ontvang wat jou inlig dat as jy nie onmiddellik reageer nie, jou rekening opgeskort sal word tensy jy jou persoonlike en finansiële inligting summier verskaf, hetsy binne die e-pos of deur op ŉ skakel te klik wat jou na ŉ ander webwerf neem? Die pos mag eg lyk, maar geen bank of finansiële diensverskaffer kan hierdie inligting via e-pos aanvra nie, veral wagwoorde of pin-nommers.
As daar ŉ probleem met jou rekening is, sal ŉ bank jou persoonlik kontak en jou sekerheidsvrae vra. Dring altyd aan op die naam van die diensagent, hulle lynbestuurder en ŉ verwysingsnommer. Vra ook vir ŉ kontaknommer – ŉ direkte nommer sowel as vir die relevante departement. As jy ongemaklik voel oor die oproep, sê eerder jy sal hulle terugskakel om te verifieer dat dit eg is.
Sedert die Wet op die Finansiële Intelligensiesentrum (FICA) in werking getree het, mag geen veranderings op finansiële rekenings aangebring word sonder dat korrekte prosedures gevolg is nie. As dit lyk of dit gepypkan word, wees agterdogtig. Onthou, geen werknemer van enige bank mag wagwoorde van jou aanlyn-profiele of jou pin-nommer vra nie – as iemand voorgee dat hulle vir ŉ bank werk en enige van die twee vra, lui af!
Moenie eers e-posse oopmaak van mense of adresse wat jy nie herken nie. Om “spam”-pos oop te maak, mag wanware (“malware”) op jou rekenaar laai, wat persoonlike inligting en wagwoorde kan opspoor. Vee eerder verdagte e-posse dadelik uit. Maak gebruik van anti-virussagteware wat jou bank aanbied om jou stelsel so bes moontlik te beskerm.
Net soos jy nooit jou ID-dokument, bestuurderslisensie, kredietkaarte of bankkaarte (met PIN-nommers) vir ŉ vreemdeling sal gee en hulle toelaat om daarmee weg te loop nie, waarom sou jy hierdie items per e-pos aan ŉ gesiglose individu verskaf?